Sajtóközlemény – Budapest, 2020. március 16.

**FOLYTATÓDIK AZ M1-ES AUTÓPÁLYA FELÚJÍTÁSA A TATABÁNYA ÉS ÓBAROK KÖZÖTTI SZAKASZON**

**A Magyar Közút Nonprofit Zrt. beruházásában tovább folytatódik az M1-es autópálya helyreállítása. Március 17-18-án, kedden és szerdán a szakemberek az autópálya Tatabánya és Óbarok közötti szakaszán építik ki a sávelhúzásos terelést, ezért mindkét oldalon lassabb haladásra és sebességkorlátozásra kell számítani a térségben.**

Március 17-én, kedden a szakemberek az autópálya Győr felé vezető oldalán építik ki a sávelhúzást a 45-ös és 57-es kilométerszelvények között. A munkálatok ideje alatt a forgalmat a leállósávra terelik. Március 18-án, szerdán az autópálya Budapest felé vezető oldalán építik ki a szükséges forgalomkorlátozást ugyanezen a szakaszon, továbbá lezárják az érintett Harkályos pihenőhelyet és a Tatabánya-Óvárosi csomópontot. A lezárt csomópontban Győr irányából lehajtani, Budapest irányába felhajtani nem lehet az autópályára. A lezárt irányok terelőútjaként a Tatabánya-Újváros csomópont szolgál. A korábbi felújítások során már megszokott, úgynevezett 2+1+1 sávos terelés kiépítését követően Tatabánya és Óbarok között továbbra is mindkét irányban két sávon lehet majd haladni. Ezen a szakaszon a munkálatok várhatóan május végéig tartanak.

 Az autópálya jelentős forgalma miatt torlódások alakulhatnak ki a felújítási és terelési munkák idején, ezért a közlekedők türelmét kéri a Magyar Közút Nonprofit Zrt. Az autósokat továbbá arra kérik a szakemberek, hogy az előjelzéseket figyelve, a kihelyezett forgalomtechnikai jelzéseknek megfelelően, a sebességkorlátozásokat betartva, fokozott óvatossággal közlekedjenek a munkaterületek mellett az ott dolgozók és saját biztonságuk érdekében. Az autósoknak ajánlott még indulás előtt tájékozódniuk a korlátozáshoz, munkavégzéshez kapcsolódó aktuális forgalmi helyzetről a társaság Útinform szolgálatánál, a [www.utinform.hu](http://www.utinform.hu) weboldalon, de érdemes navigációs, közösségi autós alkalmazást is használniuk, hogy az optimális útvonalukat megtervezhessék. A közlekedőket az autópályák fölött található digitális kijelzőkön, vagyis változtatható jelzésképű táblákon is előre tájékoztatják majd a korlátozásokról, esetleges torlódásokról.

**További információ:**

Magyar Közút Nonprofit Zrt.

Kommunikációs osztály

Magyar Közút Nonprofit Zrt.

Kommunikációs osztály

1024 Budapest, Fényes Elek utca 7-13.

E-mail: kommunikacio@kozut.hu

Weboldal: [www.kozut.hu](http://www.kozut.hu/)

Facebook: [www.facebook.com/MagyarKozut](http://www.facebook.com/MagyarKozut)

Instagram: [www.instagram.com/magyarkozut](http://www.instagram.com/magyarkozut)

Youtube: [www.youtube.com/magyarkozuthivatalos](http://www.youtube.com/magyarkozuthivatalos)